b'\n_START_ARTICLE_\nZora (\xc4\x8dasopis)\n_START_SECTION_\nVsebina in namen\n_START_PARAGRAPH_\nOd leta 1872 do 1877 je izhajal dvakrat na mesec, in sicer 1. in 15. v mesecu. Tako je iz\xc5\xa1lo 24 \xc5\xa1tevilk letno. Prva \xc5\xa1tevilka je iz\xc5\xa1la 1. januarja 1872. V letu 1878 pa je \xc4\x8dasopis izhajal 1. in 20. v mesecu, iz\xc5\xa1lo je le 6 \xc5\xa1tevilk. Skupno je iz\xc5\xa1lo 150 \xc5\xa1tevilk \xc4\x8dasopisa Zora. \xc4\x8casopis je imel leta 1872 podnaslov \xc4\x8casopis za zabavo, znanost in umetnost, leta 1873 podnaslov \xc4\x8casopis za zabavo in poduk, od leta 1874 do 1878 pa podnaslov \xc4\x8casopis zabavi in poduku._NEWLINE_Prvo leto je bil lastnik \xc4\x8dasopisa Zora Davorin Trstenjak, izdajatelj in glavni urednik pa Fran Rapoc, \xc4\x8dasopis pa je tiskala tiskarna imenovana Fran Skaza in drugi, v Mariboru. Leta 1873 je izdajatelj in glavni urednik postal Martin Jelov\xc5\xa1ek, ki je to delo opravljal vse do leta 1877. Od \xc5\xa1tevilke 21. leta 1877\xc2\xa0 je kot izdajatelj in glavni urednik podpisan Janko Pajk.\xc2\xa0 \xc4\x8casopis so \xc5\xa1e vedno tiskali v isti tiskarni, od 6. \xc5\xa1tevilke leta 1873 pa so \xc4\x8dasopis tiskali v Narodni tiskarni v Mariboru. Leta 1875 je tiskarno odkupil Janko Pajk, tako, da so od 5. \xc5\xa1tevilke leta 1875 \xc4\x8dasopis tiskali v tiskarni J. M. Pajka._NEWLINE_\xc4\x8casopis je obsegal razli\xc4\x8dne dele:\xc2\xa0\xc2\xbbzabavni del\xc2\xab,\xc2\xa0\xc2\xbboddel za znanost,\xc2\xab\xc2\xa0\xc2\xbboddel za slovstvo in umetnost,\xc2\xab\xc2\xa0\xc2\xbbpesmi\xc2\xab,\xc2\xa0\xc2\xbbzmesice\xc2\xab,\xc2\xa0\xc2\xbbdrobnosti\xc2\xab. V zabavnem delu naj bi bile objavljene povesti, pravljice, novele, potopisi, izvirni in dobro prevedeni spisi. V ostalih delih pa so objavljali sestavke iz \xc5\xbeivljenja in narave, \xc4\x8dlanke o naravoslovju, \xc5\xbeivljenjepise slavnih mo\xc5\xbe, narodopisne \xc4\x8drtice, \xc4\x8dlanke iz jezikoslovja, iz umetnosti._NEWLINE_V \xc4\x8dasopisu Zora je iz\xc5\xa1lo 371 leposlovnih del. Najbolj je zastopana poezija, saj je iz\xc5\xa1lo 225 pesmi. Proznih del je iz\xc5\xa1lo 143, dramska dela pa le 3. V Zori je leposlovna dela objavljalo 94 avtorjev. Ve\xc4\x8dinoma so bili mo\xc5\xa1ki avtorjii, \xc5\xbeenski avtorici sta bili le dve. Poleg izvirnega leposlovja so izhajali tudi prevodi. Med poezijo je najve\xc4\x8d prevodov ruskih pesnikov, in sicer Pu\xc5\xa1kina in Lermontova, med dramskimi deli pa sta prevedeni Shakespearov Romeo in Julija in Hamlet. Pomembnej\xc5\xa1i avtorji, ki so objavljali v Zori: Anton Koder, Davorin Trstenjak, Fran Maselj, Ivan Jenko, Ivan Tav\xc4\x8dar, Josip Jur\xc4\x8di\xc4\x8d, Luiza Pesjak, Pavlina Pajk, Simon Gregor\xc4\x8di\xc4\x8d._NEWLINE_Janko Pajk\xc2\xa0 je v spisih, ki jih je objavljal v Zori, kriti\xc4\x8dno nastopil proti Franu Levcu in Josipu Stritarju. Ta sta na kritike odgovorila v bro\xc5\xa1uri Pravda o slovenskem \xc5\xa1estomeru, ki jo je Pajk zavrnil, a vseeno si ni mogel ve\xc4\x8d povrniti ugleda. Negativno je ocenil tudi Jur\xc4\x8di\xc4\x8dev roman Cvet in sad in dramo Tugomer. Kritiziral je tudi poezijo Simona Gregor\xc4\x8di\xc4\x8da. Njegove pretirane sodbe so imele za posledico prenehanje izhajanja Zore. Izhajati je prenehala s 6. \xc5\xa1tevilko letnika 1878.\xc2\xa0 Zadnja \xc5\xa1tevilka je\xc2\xa0 iz\xc5\xa1la 20. marca 1878._NEWLINE_\xc4\x8casopis Zora je imel tudi znanstveno prilogo Vestnik, ki je izhajalo od leta 1873 do 1875. Urednik je bil naprej Davorin Trstenjak, kasneje Janko Pajk. V vestniku so objavljali: Anton Bezen\xc5\xa1ek, Davorin Trstenjak, Ivan Tav\xc4\x8dar, Matija Valjavec, Oroslav Caf idr.'